Ο **Ρομάν Αλεσαντρινί**, γεννημένος στις 3 Απριλίου 1989 στη Μασσαλία, είναι Γάλλος ποδοσφαιριστής ο οποίος αγωνίζεται στη θέση του μέσου για λογαριασμό της Σταντ Ρενναί, ομάδας της γαλλικής Λιγκ 1.

Βιογραφία
---------

### Ξεκινήματα στη Μαρσέιγ κι έπειτα στην Γκεινιόν

Γεννημένος στις 3 Απριλίου 1989 στη Μασσαλία, στις Μπους-ντυ-Ρον, ο Ρομάν Αλεσαντρινί μεγάλωσε στη συνοικία των Σαρτρέ, και ξεκίνησε την ενασχόληση με το ποδόσφαιρο το 1996, στον Αθλητικό Σύλλογο Πλαν-ντε-Κυκ, ο οποίος βρισκόταν σε απόσταση λίγων χιλιόμετρων από την πόλη. Σε ηλικία 10 ετών, εντάχθηκε στα τμήματα υποδομής της Ολιμπίκ Μαρσέιγ, της μεγάλης ομάδας της περιοχής. Στη διάρκεια της παραμονής του επί έξι σεζόν στη Μαρσέιγ, μετατοπίστηκε στη θέση του αριστερού μπακ από τον προπονητή του, κάτι που δεν του ταίριαζε σε καμία περίπτωση. Έπειτα από μερικούς μήνες, αποφάσισε να σταματήσει το ποδόσφαιρο σε ηλικία δεκαέξι ετών, με αποτέλεσμα να εγκαταλείψει τη Μαρσέιγ το 2005. Τελικώς, χάρη σε μια γνωριμία του, πήγε να δοκιμαστεί από την ΦΚ Γκενιόν, στη Βουργουνδία, η οποία τον κράτησε και τον ενέταξε στα τμήματα υποδομής της λίγους μήνες αργότερα.

Αγωνιζόμενη στη Λιγκ 2 όταν απέκτησε τον Αλεσαντρινί το 2004, η ΦΚ Γκενιόν υποβιβάστηκε στη Νασιονάλ το 2008. Ήταν σε αυτό το επίπεδο που πραγματοποίησε το ντεμπούτο του με την πρώτη ομάδα, στη διάρκεια της σεζόν 2008-2009, έχοντας προωθηθεί από τους Υμπέρ Φουρνιέ και Ρενέ Λε Λαμέρ. Αγωνίστηκε σε 27 αγώνες και πέτυχε τρία τέρματα στη διάρκεια αυτής της πρώτης του σεζόν με την πρώτη ομάδα του συλλόγου της Βουργουνδίας. Ενώ είχε μόλις γίνει επαγγελματίας το καλοκαίρι του 2009, ο Αλεσαντρινί τραυματίστηκε σοβαρά στη διάρκεια του πρώτου αγώνα της αμέσως επόμενης σεζόν, απέναντι στην Παρί ΦΚ : ενώ πέτυχε τέρμα στη διάρκεια αυτής της αναμέτρησης, υπέστη αποκόλληση των χιαστών του γονάτου του. Ένας τραυματισμός που θα του στερήσει τη συμμετοχή από σχεδόν το σύνολο της σεζόν 2009-2010. Έχοντας αποθεραπευτεί, βρέθηκε αντιμέτωπος με τον ανταγωνισμό με τον Ζιοβάν Βαιρέιγ στη θέση του, του οποίου ο αδερφός Τονί Βαιρέιγ είχε μόλις γίνει ιδιοκτήτης του συλλόγου. Κατάφερε να επιστρέψει ωστόσο για τους τελευταίους πέντε αγώνες της σεζόν, όπου κατάφερε να πετύχει συνολικά δύο τέρματα.

### Η αποκάλυψη στην Κλερμόν

Ο Ρομάν Αλεσαντρινί το 2012.
Ενώ βρισκόταν σε αναζήτηση αντικαταστάτη για τον Γιασίν Μπραχιμί, ο οποίος αγωνιζόταν ως δανεικός στη διάρκεια της προηγούμενης σεζόν από τη Σταντ Ρενναί, η Κλερμόν Φουτ Ωβέρνη ανακοίνωσε την απόκτησή του στις 26 Μαΐου 2010 με την υπογραφή διετούς συμβολαίου. Ο προπονητής της ομάδας, Μισέλ Ντερ Ζακαριάν, πείστηκε από τον Ρενέ Λε Λαμέρ, ο οποίος είχε αγωνιστεί κατά το παρελθόν με την Κλερμόν, να τον αποκτήσει, με τον Αλεσαντρινί να ανακαλύπτει έτσι τη Λιγκ 2, όπου κατάφερε να προσαρμοστεί σε σύντομο χρονικό διάστημα. Αποτέλεσε μέλος της αρχικής ενδεκάδας του συλλόγου από την αρχή της σεζόν 2010-2011, σημειώνοντας το πρώτο του τέρμα με τη φανέλα της Κλερμόν στην πρώτη του μόλις συμμετοχή στο πρωτάθλημα μαζί της, στο Μπουλόν-συρ-Μερ. Οι καλές του εμφανίσεις κατάφεραν να πείσουν τους διοικούντες τον σύλλογο της Ωβέρνης να του ανανεώσουν το συμβόλαιο για δύο επιπλέον χρόνια από τα τέλη του Νοεμβρίου του 2010. Κατά τη διάρκεια της πρώτης του σεζόν στην Κλερμόν, μέτρησε συνολικά 13 τέρματα και 7 ασίστ σε όλες τις διοργανώσεις, ενώ ήταν μέλος της καλύτερης ενδεκάδας της Λιγκ 2 για τη σεζόν 2010-2011 στα Βραβεία UNFP. Ενδιάμεσα, κατάφερε να αναπτύξει άριστη συνεργασία εντός αγωνιστικού χώρου με τον επιθετικό Σλοάν Πριβά, ο οποίος ήταν ο αποδέκτης των συνολικά επτά ασίστ που μοίρασε στη διάρκεια της σεζόν.

Η πολύ καλή του σεζόν προκάλεσε το ενδιαφέρον αρκετών ομάδων της Λιγκ 1 που επιχείρησαν να τον κάνουν δικό τους στη διάρκεια της θερινής μεταγραφικής περιόδου του 2011. Η ΟΖΚ Νις, η ΑΣ Σαιντ-Ετιέν και η ΦΚ Σοσό εκδήλωσαν ιδιαίτερο ενδιαφέρον για την απόκτησή του, με τον Αλεσαντρινί να εκφράζει την επιθυμία του να εγκαταλείψει την Κλερμόν ώστε να ανακαλύψει την ελίτ του γαλλικού ποδοσφαίρου. Ωστόσο η ομάδα του επιθυμούσε να τον κρατήσει για μια επιπλέον σεζόν, κάτι που έγινε, παρά την έντονη δυσαρέσκεια του ποδοσφαιριστή. Στα τέλη του Αυγούστου του 2011, ανακοίνωσε ότι είχε φτάσει σε συμφωνία με τους διοικούντες τον σύλλογο ώστε να παραμείνει μια επιπλέον σεζόν στην Ωβέρνη.

Με την Κλερμόν Φουτ, ο Ρομάν Αλεσαντρινί πάλεψε σε όλη τη διάρκεια της σεζόν 2011-2012 για την άνοδο στη Λιγκ 1. Ο Γάλλος μέσος συνέχισε την ανοδική του πορεία, καταφέρνοντας αυτή τη φορά να πετύχει συνολικά έντεκα τέρματα και να μοιράσει τέσσερις ασίστ. Ωστόσο, η προσπάθειά του δεν στάθηκε αρκετή για να χαρίσει την άνοδο στην ομάδα του, με την Κλερμόν Φουτ να τερματίζει στην πέμπτη θέση της βαθμολογίας. Για μια ακόμη σεζόν, ήταν μέλος της καλύτερης ενδεκάδας της Λιγκ 2 στα Βραβεία UNFP , ενώ ήταν ένας από τους τέσσερις υποψηφίους που επελέγησαν για τον τίτλο του καλύτερου παίκτη της κατηγορίας για τη σεζόν. Τελικώς, ήταν ο Ζερόμ Ροτέν της Μπαστιά που έλαβε τη σχετική βράβευση.

### Στη Σταντ Ρενναί και την Εθνική Γαλλίας

Και πάλι με μεγάλη ζήτηση έπειτα από τη σεζόν 2011-2012, ο Ρομάν Αλεσαντρινί επέλεξε να αποχωρήσει από την Κλερμόν με προορισμό τη Ρεν. Στις 28 Ιουνίου 2012, υπέγραψε συμβόλαιο τετραετούς διάρκειας με τη Σταντ Ρενναί. Αφού πραγματοποίησε το ντεμπούτο του στη Λιγκ 1, στις 19 Αυγούστου 2012 στο Σταντ Ζακ-Σαμπάν-Ντελμά απέναντι στην Μπορντό, πέτυχε το πρώτο του τέρμα σε αυτό το επίπεδο, μία εβδομάδα αργότερα απέναντι στην ΣΚ Μπαστιά. Σε σύντομο διάστημα, οι εμφανίσεις του τράβηξαν το ενδιαφέρον του Τύπου, με τον προπονητή του Φρεντερίκ Αντονετί να πλέκει το εγκώμιό του αναφερόμενος στη γενναιοδωρία του και την ανταγωνιστικότητά του. Για το πρώτο μισό της σεζόν του στη Λιγκ 1, πέτυχε επτά τέρματα, στα οποία ήρθαν να προστεθούν άλλα τρία για τον θεσμό του Λιγκ Καπ, ενώ μοίρασε τέσσερις ασίστ, αποτελώντας την αποκάλυψη της σεζόν για την ομάδα του. 

Στις 31 Ιανουαρίου 2013, κλήθηκε από τον Ντιντιέ Ντεσάν στην Εθνική Γαλλίας για μια φιλική αναμέτρηση απέναντι στην Εθνική Γερμανίας στο Σταντ ντε Φρανς, αναμέτρηση στην οποία τελικώς δεν θα αγωνιστεί. Λίγες ημέρες αργότερα, στις 15 Φεβρουαρίου 2013, τραυματίστηκε στη διάρκεια αναμέτρησης της Λιγκ 1 στο Γκραν Σταντ Λιλ Μετροπόλ με αντίπαλο τη Λιλ ΟΣΚ. Την επομένη, η ομάδα του ανακοίνωσε ότι ο Αλεσαντρινί είχε υποστεί ρήξη του προσθίου χιαστού συνδέσμου του δεξιού γονάτου του, κάτι που έθεσε τέλος σε αυτή την πρώτη του σεζόν στη Ρεν.

Παραπομπές
----------

1. 1 2  Romain Alessandrini, lequipe.fr, 10 juin 2012
2. ↑  L'OM, c'est pour plus tard Αρχειοθετήθηκε 2013-07-14 στο Wayback Machine. lephoceen.fr, 10 juin 2012
3. 1 2 3  Romain Alessandrini[*νεκρός σύνδεσμος*], fff.fr, 3 février 2013
4. 1 2  Alessandrini, le Marseillais de Clermont, cible de l'élite[*νεκρός σύνδεσμος*], Alexandre Jacquin, laprovence.com, 30 décembre 2011
5. 1 2 3 4  Romain Alessandrini, révélation du Clermont Foot la saison passée, bien parti pour confirmer, Patrice Campo, lamontagne.fr, 28 novembre 2011
6. ↑  Portrait de Romain Alessandrini (Clermont), Clermont1ere, dailymotion.com, 18 février 2011
7. ↑  Gueugnon : Alessandrini et Benemra signent pros, Erwann Penland, foot-national.com, 4 juin 2009
8. 1 2 3 4 5  Alessandrini a bien grandi, Arnaud Clément, lejsl.com, 7 février 2010
9. ↑  Premiers transferts Αρχειοθετήθηκε 2014-08-17 στο Wayback Machine. clermontfoot.com, 26 mai 2010
10. ↑  Entretien avec Romain Alessandrini avant Le Mans - Clermont, Alexandre Chochois, foot-national.com, 14 octobre 2010
11. ↑  Clermont : Romain Alessandrini prolonge, Alexandre Chochois, foot-national.com, 24 novembre 2010
12. ↑  site=ouest-france.fr Trophées UNFP. Hazard meilleur joueur de Ligue 1, Garcia meilleur entraîneur, 22 mai 2011
13. ↑  Romain Alessandrini Αρχειοθετήθηκε 2013-01-23 στο Wayback Machine. lfp.fr, 10 juin 2012
14. ↑  Alessandrini : « Je suis décidé à partir », rmcsport.fr, 2 août 2011
15. ↑  Der Zakarian : « Alessandrini reste à Clermont », rmcsport.fr, 19 août 2011
16. ↑  Alessandrini reste à Clermont !, francefootball.fr, 22 août 2011
17. ↑  Romain Alessandrini, footballdatabase.eu,10 juin 2012
18. ↑  Classement du championnat de Ligue 2 à l'issue de la saison 2011-2012 Αρχειοθετήθηκε 2013-04-30 στο Wayback Machine. lfp.fr, 10 juin 2012
19. ↑  Hazard encore au top, E.T. lequipe.fr, 14 mai 2012
20. ↑  Alessandrini vers Rennes !, A. Bi. lequipe.fr, 6 juin 2012
21. ↑  Romain Alessandrini signe pour 4 ans, staderennais.com, 28 juin 2012
22. ↑  Romain Alessandrini, stade-rennais-online.com, 31 janvier 2013
23. ↑  Bastia rentre dans le rang, H.S. lequipe.fr, 25 août 2012
24. ↑  Romain Alessandrini, un brin de folie qui ne nuit pas, Jacques Guyader, ouest-france.fr, 30 septembre 2012
25. ↑  Alessandrini, « Monsieur plus » du Stade rennais, Arnaud Huchet, ouest-france.fr, 3 novembre 2012
26. ↑  Rennes a son quatuor de pistoléros, Gérard Gourmelon & Jacques Guyader, ouest-france.fr, 24 décembre 2012
27. ↑  Alessandrini et Varane appelés, lequipe.fr, 31 janvier 2013
28. ↑  Bleus : pas de première pour Alessandrini, stade-rennais-online.com, 6 février 2013
29. ↑  La tuile Alessandrini Αρχειοθετήθηκε 2013-04-26 στο Wayback Machine. D.T. rennes.lemensuel.com, 15 février 2013
30. ↑  Rupture du ligament pour R. Alessandrini, staderennais.com, 16 février 2013
31. ↑  Alessandrini, saison terminée !, S.L.D. lequipe.fr, 16 février 2013